Marita van der Vyver besoek Suid-Afrika op skrywerstoer
Frankryk-gebaseerde Afrikaanse skrywer Marita van der Vyver besoek eersdaags Suid-Afrika vir 'n skrywerstoer om onder meer te gesels oor die verfilming van haar gewilde boek Dis koue kos, skat.
Sy sal onderskeidelik draaie maak by die Vrystaat Kunstefees in Bloemfontein en Innibos Fees in Nelspruit, en op 7 Julie kuier sy in Stellenbosch by die Drostdy Teater vir 'n spesiale Woord en Musiek-aand. Tydens hierdie geleentheid sal Kwêla aanbieder Hannes van Wyk met haar gesels oor haar oeuvre met musiek uit die rolprent se klankbaan gespeel deur Schalk Joubert.
Kaartjies kan direk by die Drostdy Teater bespreek word by info@drostdyteater.co.za of 087 943 2495.